Hoewe-moord: Polisie vra hulp | Netwerk24
Deur Werner Beukes 28 Februarie 2020 15:28
"Die 74-jarige Peet van Wyk is Dinsdag omstreeks 04:00 deur die aanvallers met messe op die kleinhoewe in Leeuwfontein oorrompel en doodgesteek," sê kapt. Mavela Masondo, polisiewoordvoerder.
Volgens Masondo is Van Wyk, wat in sy huis se gang inmekaargesak het, verskeie kere gesteek en ook na bewering met 'n klip aangerand. Sy vrou, Rita (72), sterk in die hospitaal aan nadat sy ook met messe in die arm gesteek is. Sy kon daarin slaag om hulp te kry.
Die mans het die egpaar se huis deur 'n venster binnegekom. Hulle het met twee selfone en 'n televisiestel gevlug.
Klagte van moord, roof en aanranding met die doel om ernstig te beseer, word ondersoek.
"Dit is in dié stadium nog onbekend of die mans toegang tot 'n voertuig gehad of te voet gevlug het. Alle leidrade word deur die ondersoekspan opgevolg," sê Masondo.
Marius Muller, nasionale bedryfskoördineerder van AfriForum, sê die vrou se toestand is bestendig.
"Sy is baie geskok oor wat gebeur het, maar is buite gevaar," sê Muller, wat deurentyd kontak met die Van Wyk-familie behou.
Volgens hom het die mans die diefwering voor 'n venster weggebuig om toegang tot die huis te verkry. "Dit is 'n piepklein venstertjie, maar hulle is op een of ander manier daardeur," sê Muller.
Christo van Wyk, die egpaar se seun, het Vrydag nie op navrae reageer nie. Dit was by Van Wyk se huis, wat in die omgewing geleë is, dat Rita om hulp gaan aanklop het. Sy is toe na die hospitaal geneem.
"Ons doen 'n beroep op al die inwoners in die Kameeldrift-omgewing om na vore te kom met inligting wat die polisie kan help om die skuldiges op te spoor," sê Masondo.
"Mense met inligting word gevra om 08600 10111 te skakel. Alle inligting sal vertroulik hanteer word," sê Masondo.